b'\n_START_ARTICLE_\nNicola Francesco Haym\n_START_PARAGRAPH_\nNicola Francesco Haym (ogs\xc3\xa5 Haim; f\xc3\xb8dt 1678 i Roma; d\xc3\xb8d 11. august 1729 i London) var en italienisk cellist, komponist og librettist av tysk opphav.\n_START_SECTION_\nLiv og virke\n_START_PARAGRAPH_\nHaym, som var elev av Arcangelo Corelli, skrev mellom 1698 og 1699 en samling triosonater som ble publisert i Amsterdam i 1703. I 1701 reiste han med sin venn Nicola Cosimi til London, der begge f\xc3\xb8rst gikk i tjeneste hos Wriothesley Russell, 2. Duke of Bedford og James Brydges, 1. Duke of Chandos. Haym dediserte fire solosonater med bass til hertugen (1710)._NEWLINE_I dag blir Haym stort sett husket for sine bearbeidelser av libretti for London-scenene. Han bearbeidet Flavio, Re de\xe2\x80\x99 Langobardi, Giulio Cesare, Ottone, Radamisto, Rodelinda, Siroe, Tamerlano, Teseo og Tolomeo for Georg Friedrich H\xc3\xa4ndel og Calfurnia og Astianatte for Giovanni Battista Bononcini.'